दोए जनियां संञां कशा पहलें गै घर आई गेदियां हियां। डंगरैं गी बन्नने दा ते उनें गी घा पाने दा सरिस्ता करा गै करदियां हियां जे अटल आई पुज्जा। उसने हत्थै च बरछी लैती दी ही, पिट्ठी पर तरकस ते उस च किश तीर हे। नमें मुट्टे जनेह् गूढ़े लाल रंगे दे कपड़ै च बद्दी दी इक गन्ड उसने दूई बरछी पर टंगियै मोण्डै पर रक्खी दी ही। भारे-भारे चुंजें आलै जोड़ै पर खुक्खल पेदी ही, पैर धोते दे ते मूंह् धोते दा लाल होए दा, अक्खीं च खुशी भरोची दी जियां कोई बड़ी खबर सुनाने गितै काह्ला पेदा होऐ। बेह्ड़ै इक पासै इक खूई पर आड़ियां रक्खी दियें लकड़ियें पर इक रस्सा तनोए दा दिक्खेआ। उसी चबात लग्गा।